b'\n_START_ARTICLE_\nSuomen Ty\xc3\xb6mies (1930)\n_START_PARAGRAPH_\nSuomen Ty\xc3\xb6mies oli Helsingiss\xc3\xa4 vuonna 1930 ilmestynyt vasemmistoradikaali sanomalehti. Suomen Ty\xc3\xb6mies oli Suomen ty\xc3\xb6v\xc3\xa4en vasemmistoryhm\xc3\xa4n \xc3\xa4\xc3\xa4nenkannattaja._NEWLINE_Tammikuussa 1930 perustetun lehden takana oli \xe2\x80\x9dhoipertelijoina\xe2\x80\x9d tunnettu julkisen sosialistisen ty\xc3\xb6v\xc3\xa4enliikkeen oppositio. Lehden ensimm\xc3\xa4isen numeron p\xc3\xa4\xc3\xa4kirjoituksessa korostettiin Suomen ty\xc3\xb6v\xc3\xa4enliikkeen itsem\xc3\xa4\xc3\xa4r\xc3\xa4\xc3\xa4misoikeutta ja ammattiliittojen s\xc3\xa4\xc3\xa4nt\xc3\xb6jen kunnioittamista. Suomen Kommunistisen Puolueen linjaa noudattaneet lehdet ja j\xc3\xa4rjest\xc3\xb6t tuomitsivat Suomen Ty\xc3\xb6miehen jyrk\xc3\xa4sti. Ryhm\xc3\xa4n edustajat saivat v\xc3\xa4liaikaisesti enemmist\xc3\xb6n Ty\xc3\xb6v\xc3\xa4enj\xc3\xa4rjest\xc3\xb6jen Tiedonantajaa julkaisseen Oy Ty\xc3\xb6n johtokunnassa ja solmivat sopimuksen lehden painamisesta yhti\xc3\xb6n kirjapainossa. L\xc3\xa4hinn\xc3\xa4 ammattiyhdistysmiehist\xc3\xa4 koostunut ryhm\xc3\xa4 piti Kominternin kolmannen kauden jyrkk\xc3\xa4\xc3\xa4 linjaa virheellisen\xc3\xa4 ja vaati yhteisty\xc3\xb6t\xc3\xa4 sosiaalidemokraattien kanssa. Suomen Ty\xc3\xb6mies k\xc3\xa4vi asiasta kiivasta polemiikkia varsinkin Tiedonantajan kanssa. Se ilmestyi viel\xc3\xa4 pari viikkoa muun kommunistilehdist\xc3\xb6n lakkauttamisen j\xc3\xa4lkeen, mutta joutui lopettamaan vuoden 1930 kes\xc3\xa4kuun lopulla, jolloin Oy Ty\xc3\xb6n kirjapaino takavarikoitiin._NEWLINE_Suomen Ty\xc3\xb6mies ilmestyi aluksi kuudesti ja toukokuusta l\xc3\xa4htien kolmesti viikossa. Kuusip\xc3\xa4iv\xc3\xa4isen lehden rinnalla julkaistiin my\xc3\xb6s kolmep\xc3\xa4iv\xc3\xa4ist\xc3\xa4 painosta. Vastaavina toimittajina ty\xc3\xb6skenteliv\xc3\xa4t M. Karvonen ja V. Liljeqvist. Julkaisuyhti\xc3\xb6 Oy Ty\xc3\xb6miehen johtokunnan puheenjohtajana toimi Erkki H\xc3\xa4rm\xc3\xa4.'